钦定古今图书集成/理学汇编/文学典/第079卷 > 汪藻
## 钦定古今图书集成/理学汇编/文学典/第079卷 > 汪藻

按《宋史文苑传》：“藻字彦章，饶州德兴人。幼颖异，入太
学中进士第，调婺州观察推官，改宣州教授，稍迁江
西提举学事司干当公事。徽宗亲制《君臣庆会阁诗》，
群臣皆赓进，惟藻和篇，众莫能及。时胡伸亦以文名，
人为之语曰：‘江左二宝，胡伸、汪藻’。寻除《九域图志》所
编修官，再迁著作佐郎。时王黼与藻同舍，素不咸，出”
通判宣州，提点江州太平观，投闲凡八年，终黼之世
不得用。钦宗即位，召为屯田员外郎，再迁太常少卿起居舍人。高宗践祚，召试中书舍人。时次扬州，藻多
论奏，宰相黄潜善恶之，遂假他事，免为集英殿修撰、
提举太平观。明年，复召为中书舍人兼直学士院，擢
给事中，迁兵部侍郎兼侍讲，拜翰林学士。帝以所御
白团扇亲书“紫诰仍兼绾黄麻似六经”十字以赐，缙
绅艳之。属时多事，诏令类出其手。尝论诸大将拥重
兵寖成外重之势，且陈所以待将帅者三事。后十年，
卒如其策。又言：“崇、观以来，赀结权幸，奴事阉宦，与开
边误国，得职名自观文殿大学士而下，直秘阁官至
银青光禄大夫者，近稍镌褫，而迁延恩宥，又当甄复，
盍依国初法，止中大夫。”绍兴二年，除龙图阁直学士、
知湖州。以颜真卿尽忠唐室，尝守是邦，乞表章之，诏
赐庙忠烈。又言：“古者有国必有史，故书榻前议论之
辞则有时政记录，柱下见闻之实则有《起居注》。类而
次之谓之《日历》，修而成之谓之《实录》。今逾二十年，无
复日历，何以示来世。乞即臣所领州，许臣访寻故家
文书，纂集元符庚辰以来诏旨，为日历之备。”制可。史
馆既开，修撰綦崇礼言不必别设外局。乃以郡人颜
经投匦，愬其敷籴军食，遂贬秩停官。起知抚州，御史
张致远又论之，予祠。六年，修撰范冲言：“《日历》，国之大
典，比诏藻纂修，事复中止，恐遂散逸，宜令就闲，复卒
前业。”诏赐史馆修撰餐钱，听辟属编类。八年，上所修
书，自元符庚辰至宣和乙巳诏旨，凡六百六十五卷。
藻再进官，其属鲍延祖、孟处义咸增秩有差。藻陞显
谟阁学士，遣使赐茶药。寻知徽州，逾年，徙宣州。言者
论其尝为蔡京、王黼之客，夺职居永州，累赦不宥。二
十四年，卒。秦桧死，复职，官二子。二十八年，《徽宗实录》
成书，右仆射汤思退言：“藻尝纂集诏旨，比修《实录》，所
取十盖七八，深有力于斯文。”诏赠端明殿学士。藻通
显三十年，无屋庐以居，博极群书，老不释卷，尤喜读
《春秋左氏传》及《西汉书》。工俪语，多著述，所为制词，人
多传诵。子六人：恬、恪、憺、怲、懔、憘。
按《游宦纪闻》：龙溪先生汪公藻，字彦章，吾郡之德兴
人，幼年已负大名，作诗云：“一春略无十日晴，处处溪
云将雨行。野田春水碧于镜，人影渡傍鸥不惊。桃花
嫣然出篱笑，似开未开最有情。茅茨烟暝客衣湿，破
梦午鸡啼一声。”此篇一出，便为诗社诸公所称。晚年
牢落，莫究所学。朱叔止题其墓云：“名高从昔毁相随，
未免群儿著力挤。一日狼心萌偃月，十年豹雾隐愚
溪。不逢华旦开昌运，终抱沉埋返故栖。已矣九原宁
可作，萧萧古木乱蝉嘶。”亦为诸公所称。叔止名𬨂，舍
人新仲之侄也。